八月十五日二十日兩至南山飲瀟灑亭
作者：方回
朝代：宋

paragraphs: 悠悠桐江水，寓廬十二年。
重來六日內，兩日登南山。
南山有何好，高閣西北偏。
隔江三千家，一抹烟靄間。
閣檻一巨松，挺出衆木前。
野性所酷愛，老藤相糾纏。
亦如我與僧，相對談幽禪。
稍遂物外性，屢寫酣中篇。
故侯復齊民，鬒髪成華顛。
念當拾此去，焉得長周旋。